પોલ્સન ડેરીના એકહથ્થું શાસનને તોડવા તેઓએ ૧૪ ડિસેમ્બર ૧૯૪૬ના રોજ ખેડા જિલ્લા સહકારી દૂધ ઉત્પાદક સંઘ-અમૂલની સ્થાપના કરી ખેડૂતોને સહકારના એક સૂત્રે સાંકળવાના પ્રથમ પગરણ માંડયા. દરમ્યાન શિષ્યવૃત્તિ ઉપર કેરળના કોઝીકોડીથી તાલીમ માટે આવેલા યુવાન ડો. વર્ગીસ કુરિયન તાલીમ પૂર્ણ કર્યા બાદ પોતાના માદરે વતન કેરળ ખાતે પરત ફરવાની ઝંખના સેવી રહ્યા હતા. ત્યારે ત્રિભુવનદાસે ડૉ. કુરિયનને અમૂલમાં મેનેજરપદની મહત્વની જવાબદારી સોંપી. દક્ષિણ ભારતમાંથી એન્જિનિયરની ડિગ્રી લઇને આવેલા નવયુવાનની ચરોતરના સહકારી અગ્રણી ત્રિભુવનદાસ પટેલ સાથે થયેલી પ્રથમ મુલાકાત અમૂલના નિર્માણનુ સુવર્ણપુષ્ઠ બની રહેશે તેનો કોઇને સ્વપ્નેય ખ્યાલ નહોતો કે બન્નેની મુલાકાત અમૂલના ઇતિહાસમાં સુર્વણાક્ષરે અંકિત થઇ છે. જે આજે વિશ્વના ફલક ઉપર ટેસ્ટ ઓફ ઇન્ડિયાના બ્રાન્ડનેમથી વટવૃક્ષ બનીને કરોડોના ટર્નઓવરે પહોંચ્યો છે.